उदयपुर. नवरत्न कॉम्पलेक्स क्षेत्र में श्रीनाथ टेंट एंड डेकोरेशन गोदाम में देर रात लगी भीषण आग पर सुबह दस बजे तक पूरी तरह काबू पाया जा सका। गोदाम के 32 हजार वर्ग फीट क्षेत्र में आग फैलने और टीन शेड होने से आग बुझाने में काफी दिक्कत हुई।
दो जेसीबी की मदद से टीन शेड हटाकर 9 दमकल ने 60 फेरे लगाकर आग पर काबू पाया। नगर निगम के चीफ फायर ऑफिसर हरीश थानवी ने बताया कि भीषण आग की सूचना पर एक के बाद एक 9 फायर ब्रिगेड मौके पर भेजी गई। इसमें शिल्पग्राम से एक, मादड़ी स्टेशन से दो और पटेल सर्किल से एक दमकल मौके पर भेजे गए। गोदाम में टीन शेड ढहने से आग बुझाने में काफी दिक्कत हुई।
दो जेसीबी की मदद से टीन-शेड हटाकर पानी गोदाम के अंदर तक पहुंचाया जा सका। सुबह 10:30 बजे तक 60 फेरो से आग पर पूरी तरह काबू पाया गया। फायरमैन और स्टाफ ने सेलिब्रेशन मॉल और उदियापोल स्थित फ्रेंड्स कॉम्पलेक्स से गाड़ियां भरकर आग पर काबू पाया।
डेढ़ करोड़ का हुआ नुकसान
गोदाम में रखे कारपेट, कुर्सियां, सोफे, बंबू, राउंड टेबल, फाइबर पांडाल, स्टेज का सामान, कपड़े, तिरपाल और टैंट का अन्य सामान आग में जलकर खाक हो गया। श्रीनाथ टेंट हाउस के मालिक धर्मेश जैन के भाई प्रवीण जैन ने करीब डेढ़ करोड़ रुपए का नुकसान होना बताया है। सुखेर एसएचओ मांगीलाल ने बताया कि पीड़ित पक्ष की ओर से अभी तक कोई रिपोर्ट नहीं मिली है।
क्षेत्र में बंद रही पावर सप्लाई
जिस तार में शॉर्ट सर्किट से आग लगना बताया जा रहा है, वह टूटकर सड़क के दूसरी ओर गिरा रहा। लाइन में करंट होने से पुलिस ने लोगों को उससे बचाया। आस-पास अपार्टमेंट में आग की भीषणता से दहशत फैल गई थी। एहतियात के तौर पर क्षेत्र की बिजली सप्लाई बंद कराई गई।
hin_Deva hin_Deva hin_Deva hin_Deva hin_Deva hin_Deva hin_Deva